## Rješenje kojim se Marijanu Hanžekoviću odobrava objavljivanje ponude za preuzimanje javnog dioničkog društva Veterina d.d., Kalinovica

### NN 53/2008 (9.5.2008.), Rješenje kojim se Marijanu Hanžekoviću odobrava objavljivanje ponude za preuzimanje javnog dioničkog društva Veterina d.d., Kalinovica

# HRVATSKA AGENCIJA ZA NADZOR FINANCIJSKIH USLUGA

**1828**

Sukladno odredbama članka 15. točka 4. alineja 1. i članka 8. stavak 1. Zakona o
Hrvatskoj agenciji za nadzor financijskih usluga (»Narodne novine« broj 140/05)
te članka 24. stavak 3. Zakona o preuzimanju dioničkih društava (»Narodne
novine« broj 109/07), Uprava Hrvatske agencije za nadzor financijskih usluga, na
temelju Zahtjeva Marijana Hanžekovića iz Zagreba, Mlinovi 14, za odobrenje
objavljivanja ponude za preuzimanje javnog dioničkog društva Veterina d.d.,
Kalinovica, Svetonedjeljska 2, na sjednici održanoj 30. travnja 2008. godine,
donijela je

## RJEŠENJE

1. Marijanu Hanžekoviću iz Zagreba, Mlinovi 14, odobrava se objavljivanje ponude
za preuzimanje javnog dioničkog društva Veterina d.d., Kalinovica,
Svetonedjeljska 2.
2. Ovo Rješenje objavit će se u »Narodnim novinama«.

```
Obrazloženje
```

I. Marijan Hanžeković iz Zagreba, Mlinovi 14 (dalje u tekstu: Ponuditelj),
podnio je Hrvatskoj agenciji za nadzor financijskih usluga (dalje u tekstu:
Agencija), 18. travnja 2008. godine, na temelju odredbe članka 24. stavak 1.
Zakona o preuzimanju dioničkih društava (»Narodne novine« broj 109/07, dalje u
tekstu: Zakon), Zahtjev za odobrenje objavljivanja ponude za preuzimanje
trgovačkog društva Veterina d.d., Kalinovica, Svetonedjeljska 2 (dalje u tekstu:
Ciljno društvo), ponudu za preuzimanje i isprave iz članka 22. stavak 3. Zakona,
a dopunu predmetnog zahtjeva 24. i 25. travnja 2008. godine.
II. Ciljno društvo je javno dioničko društvo, sukladno odredbi članka 114.
stavak 1. točka 2. Zakona o tržištu vrijednosnih papira (»Narodne novine« broj
84/02 i 138/06), u svezi s odredbom članka 14. Pravilnika o sadržaju i obliku
financijskih i poslovnih izvješća javnih dioničkih društava (»Narodne novine«
broj 118/03).
Agencija je izvršila uvid u podatke sudskog registra na Internetu te utvrdila da
temeljni kapital Ciljnog društva iznosi 184.486.000,00 kuna.
Uvidom u podatke Središnje depozitarne agencije d.d., Zagreb, utvrđeno je da je
Ciljno društvo na zadnji dan u mjesecu listopadu, studenom i prosincu 2007.
godine, imalo više od 100 dioničara.
III. Obveza objavljivanja ponude za preuzimanje, nastala je za Ponuditelja,
sukladno odredbi članka 9. stavak 1. Zakona, 20. ožujka 2008. godine, stjecanjem
374.701 dionica Ciljnog društva, transakcijama zaključenim na Zagrebačkoj burzi.
Nakon predmetnog stjecanja Ponuditelj je, zajedno s dionicama koje je već
stekao, imatelj ukupno 828.899 dionica Ciljnog društva, odnosno 44,93% udjela u
temeljnom kapitalu, a što predstavlja 45,36% glasova od ukupnog broja glasova
koje daju dionice Ciljnog društva s pravom glasa.
Prema Izjavi Ponuditelja, dostavljenoj uz Zahtjev, osim navedenih stjecanja,
isti nije sklapao druge pravne poslove u cilju stjecanja dionica Ciljnog
društva.
IV. Cijena koju se Ponuditelj u ponudi za preuzimanje obvezuje platiti po
dionici iznosi 110,00 kuna. Prema podacima dostupnima Agenciji i dokumentaciji
priloženoj uz Zahtjev za odobrenje objavljivanja ponude za preuzimanje, najviša
cijena po kojoj je Ponuditelj stjecao dionice Ciljnog društva a pravom glasa u
razdoblju od jedne godine prije dana nastanke obveze iznosi 110,00 kuna.
Sukladno potvrdi Zagrebačke burze d.d., Zagreb, od 8. travnja 2008. godine,
dostavljenoj uz Zahtjev za odobrenje objavljivanja ponude za preuzimanje,
prosječna cijena dionica Ciljnog društva izračunata na način propisan odredbom
članka 16. stavak 3. Zakona, iznosi 103,95 kuna.
Slijedom navedenog, utvrđeno je da je cijena izražena u ponudi za preuzimanje u
iznosu od 110,00 kuna po dionici, određena u skladu s odredbom članka 16. stavak
2. Zakona.
V. Ponuditelj je imatelj ukupno 828.899 redovnih dionica Ciljnog društva, a
temeljni kapital Ciljnog društva podijeljen je na 1.844.860 redovnih dionica,
svaka u nominalnom iznosu od 100,00 kuna.
Novčana sredstva potrebno je osigurati sukladno odredbi članka 19. stavak 1.
Zakona, za plaćanje svih dionica Ciljnog društva koje su predmet ponude za
preuzimanje, u iznosu od najmanje 111.755.710,00 kuna.
Uvidom u potvrdu Središnje depozitarne agencije d.d., Zagreb, kao depozitara,
dostavljenu uz Zahtjev za odobrenje objavljivanja ponude za preuzimanje,
utvrđeno je da je Ponuditelj depozitaru dostavio neopozive bankovne garancije
izdane od strane društva Zagrebačka banka d.d., Zagreb, kao garanta na iznos od
79.250.000,00 kuna i društva Hypo Alpe-Adria-Bank, Zagreb, kao garanta na iznos
od 36.000.000,00 kuna, u korist osoba koje će pohraniti svoje dionice u ponudi
za preuzimanje.
VI. Nadalje, utvrđeno je da su Zahtjevu priložene potvrde o plaćenoj
administrativnoj pristojbi i naknadi, sukladno odredbama članka 4. stavak 1.
točka 1. Pravilnika o vrsti i visini naknada i administrativnih pristojbi
Hrvatske agencije za nadzor financijskih usluga (»Narodne novine« broj 45/06 i
11/07).
VII. Ponuditelj je uz predmetni zahtjev dostavio tekst ponude za preuzimanje,
sastavljen sukladno odredbi članka 22. stavak 1. Zakona, te dokumentaciju
propisanu odredbom stavka 3. istoga članka Zakona pa je slijedom navedenog, na
temelju odredbe članka 24. stavak 3. Zakona, odlučeno kao u točki 1. izreke.
VIII. Na temelju odredbe članka 8. stavak 3. Zakona o Hrvatskoj agenciji za
nadzor financijskih usluga, ovo Rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog Rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku od 30 dana od primitka
ovog Rješenja.

Klasa: UP/I-451-04/08-10/03
Urbroj: 326-111/08-6
Zagreb, 30. travnja 2008.

Predsjednik Uprave
**Ante Samodol**, v. r.

Rješenje, NN 53/2008-1828
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)